Himnusz

:*Arabat kemmeskañ *Magyar Himnusz* gant [[Székely Himnusz]] (Meulgan ar re Sikul).*

***Himnusz*** (hungareg : "meulgan") pe ***Magyar Himnusz*** pe c'hoazh ***Isten, áldd meg a magyart !*** (Doue ra vennigo Hungariz !) eo kan broadel Hungaria. Savet e oa bet ar pozioù gant Ferenc Kölcsey e 1823 dindan stumm ur bedenn gatolik hag ar sonerezh gant ar sonaozour romantel Ferenc Erkel e 1844.

## Istor pozioù ''Himnusz''
*A magyar nép zivataros századaiból* (Diwar kantvedoù arnevek ar bobl hungarat) eo istitl ar varzhoneg *Himnusz*.

Ar fed ma taol *Himnusz* ur sell a-gil war istor ar bobl hungarat e-lec'h komz eus ar mare trubuilhek ma voe skrivet ne vije bet nemet un doare da dremen dre gontrollerezh strizh ren an Tiegezh Habsburg.

Evit kompren ster don ar varzhoneg ez eo ret anavezout mat istor Hungaria, rak dammguzh emañ enni.

Savet e oa bet ar pozioù gant Ferenc Kölcsey e 1823, ha d'an 29 a viz C'hwevrer 1844 e voe roet lañs d'ur genstrivadeg evit lakaat sonerezh war an destenn gant Endre Bartay, rener C'hoariva Broadel Hungaria.

D'ar 15 a viz Even 1844 ez eas ar maout gant Ferenc Erkel. Ret e voe gortoz ar bloaz 1903 evit ma teuje *Himnusz* da vezañ kan broadel ofisiel Hungaria.

### ''Himnusz'' da vare Republik Poblek Hungaria
Pozioù ar c'han broadel *Himnusz*, lesanvet *Isten, áldd meg a magyart!* ("Doue, bennozh broad Hungaria") zo un azeulgan davet Doue kentoc'h eget davet ar bobl hungarat, ar pezh na blijas ket da bennadurezhioù Republik Poblek Hungaria (1949-1989).

E-kerzh mare kreñvañ an hollveliegezh komunour (1949-1956) e veze sonet hepken, morse ne veze kanet *Himnusz*, abalamour d'he fozioù. Sekretour ar Strollad komunour Mátyás Rákosi a savas ar goulenn gant ar barzh Gyula Illyés hag ar sonaozour Zoltán Kodály, daou arzour brudet-mat ar mare, da seveniñ ur c'han broadel nevez ha komunour da Republik Poblek Hungaria. Nac'het e voe gant an daou zen.

Goude freuz-stal Emsavadeg Budapest e 1956, penn-meur nevez ar Strollad komunour Hungariat János Kádár a glaskas reiñ lamm d'ar c'han broadel *Himnusz* evit lakaat en e blas ar ganaouenn Szózat, met un taol kleze en dour e voe.

### ''Himnusz'' hiziv-an-deiz
Enskivet eo bet ar c'han broadel *Himnusz* e bonreizh Hungaria, gant ar statud a gan broadel nemetañ ar vro.

Ar varzhoneg hag ar ganaouenn anvet *[[Szózat]]* ("Argad"), a grog gant ar frazenn *Hazádnak rendületlenül légy híve, óh magyar* ("Evit ho pro bezit leal sonn, Oh Hungariz"), a daol ur sell dammheñvel ouzh hini *Himnusz* war Hungariz.

Un hengoun eo bremañ kanañ *Himnusz* da zigoradur al lidoù ofisiel kent o c'hlozañ gant *Szózat* – ken diaes eo kanañ *Szózat* avat ma vez lakaet un enrolladenn da vont.

Ar skingomz foran *Kossuth Rádió* a skign dek munutenn eus *Himnusz* bemdez goude hanternoz, ha bemdez e vez klozet ar gwagennoù FM gant ar c'han broadel *Himnusz*. Heñvel a vez graet gant ar chadennoù Stad skinwel bemdez pa vez klozet ar skignañ.

Dre voaz e vez skignet *Himnusz* gant holl chadennoù skinwel Hungaria evit lidañ da hanternoz ar bloavezh nevez o kregiñ.

## Maen-koun ''Himnusz''
D'ar 7 a viz Mae 2007 e voe bet dioueliet ur maen-koun d'ar c'han broadel *Himnusz* e Szarvas Square, e kêr Budakeszi, ur gêriadennig nepell diouzh Budapest, kêr-benn Hungaria.

Sevenet eo bet an oberenn gant an arzourez Mária V. Majzik, a zo bet enoret gant Priz an Hêrezh hungariat.

Testenn ar varzhoneg a-bezh a zo enskrivet en ur c'helc'h ha tro-dro d'an destenn ez adkaver an Aotrou kizellet e stumm un tres arem daou vetrad uhelder dezhañ gant 21 c'hloc'h arem. Ton ar c'han broadel a c'hell bezañ sonet gant ar c'hleier.

Priz ar mein-koun a zo bet 40 million forints (tro-dro da 200.000 US$). An arc'hant a zo bet rastellet dre ur goulenn sikour arc'hant.


Restr:BudakesziHimnusz.jpg|Sell dirak ar mein-koun
Restr:Himnusz sculpture back.jpg|Sell dre a-dreñv ar mein-koun.
Restr:Himnusz sculpture front.jpg| Tres an Aotrou o skediñ war pozioù *Himnusz*
Restr:Erkel Ferenc Györgyi Alajos.jpg|Ferenc Erkel, ar sonaozour
Restr:Kölcsey Ferenc.jpg|Ferenc Kölcsey, ar barzh
Restr:Himnusz kottája.png| Follenn-seniñ *Himnusz*
Restr:Hymnus 1823.jpg| Skrid orin kentañ pozioù *Himnusz* (1823)
Restr:Ferenc Erkel - Himnusz, 1844.jpg|Skrid orin sonerezh *Himnusz*sinet gant Ferenc Erkel
Restr:Kölcsey Ferenc Hymnus 1861.jpg| Skrid pozioù *Himnusz* gant Ferenc Kölcsey embannet e 1861
Ferenc Kölcsey Batthany ter Budapest.jpg|Delwenn *Ferenc Kölcsey,* plasenn Batthany ter, kêr Budapest


## Pozioù ar c'han broadel ''Himnusz''


## Pajennoù kar
* Szózat, eil kan broadel Hungaria
* Székely Himnusz
## Notennoù ha daveennoù